b'\n_START_ARTICLE_\nTaulant Xhaka\n_START_SECTION_\nSeurajoukkueura\n_START_PARAGRAPH_\nXhaka on FC Baselin kasvatti. H\xc3\xa4n debytoi seuran edustusjoukkueen paidassa Raiffeisen Super Leaguessa kaudella 2010\xe2\x80\x932011 pelaten kuudessa ottelussa. Basel voitti tuolla kaudella mestaruuden. Ensimm\xc3\xa4isen maalinsa Baselin paidassa Xhaka teki kaudella 2011\xe2\x80\x932012. Tammikuussa 2012 Xhaka siirtyi lainalle Raiffeisen Super Leaguen Grasshoppersiin. H\xc3\xa4n pelasi seuran paidassa lainalla puolitoista kautta voittaen Sveitsin cupin kaudella 2012\xe2\x80\x932013. Palattuaan Baseliin Xhaka on voittanut Sveitsin mestaruuden kausilla 2013\xe2\x80\x932014, 2014\xe2\x80\x932015 ja 2015\xe2\x80\x932016.\n_START_SECTION_\nMaajoukkueura\n_START_PARAGRAPH_\nXhaka on edustanut Sveitsi\xc3\xa4 kaikissa nuorten maajoukkueissa. H\xc3\xa4n valitsi kuitenkin aikuisten maajoukkueekseen Albanian, josta h\xc3\xa4nen vanhempansa ovat kotoisin. Xhaka teki debyyttins\xc3\xa4 Albanian jalkapallomaajoukkueessa syyskuussa 2014 EM-karsintaottelussa Portugalia vastaan.\n_START_SECTION_\nMuuta\n_START_PARAGRAPH_\nXhakan nuorempi veli Granit Xhaka pelaa Englannin Valioliigan Arsenalissa ja edustaa Sveitsin jalkapallomaajoukkuetta.'